ДТМ
Германският туристически шампионат (DTM) е автомобилно състезание, провеждано в Германия.

Създаден е през 1984 г. за състезания с така наречените „заводски“ автомобили, тоест с външен вид като на серийните автомобили.

Стартовете се провеждат в няколко европейски страни (Турция, Нидерландия, Германия, Португалия, Чехия, Великобритания, Белгия) поради големия интерес към състезанието. Характеризира се с много динамичност, изпреварвания и красиви изпълнения от пилотите.

Обикновено в шампионата участват бивши величия от Формула 1, и изгряващи пилоти от по-ниски серии.

Регламент 
Шампионатът се състои от 11 кръга (от 2004 г.), първият и последният кръг традиционно се провеждат на германската писта Хокенхаймринг.

В състезателния уикенд се провеждат:
 в петък – свободни тренировки;
 в събота – тренировка и квалификация;
 в неделя – сутрешна тренировка, подгряваща обиколка (warm-up) и състезание;
 Квалификацията от 2006 г. се провежда на принципа на отпадането, аналогична на тази във Формула 1, първа част – (15 минути) остават 16 пилоти, втора част (10 минути) – 8 пилоти. Последна част е с време 7 минути.
 Състезание с времетраене 1 час, точки се начисляват на класиралите се от 1. до 8. място по система 10-8-6-5-4-3-2-1

Болидите от DTM имат почти 100% външно сходство със серийните автомобили, които срещаме по улиците, но всъщност приликата се свежда само до една – фаровете.

Двигателят е отпред, разположен максимално ниско заради центъра на тежестта, теглото е разпределено приблизително 50%/50% между предна и задна ос, външната прилика идва от специални панели, които се свалят с лекота за лесно обслужване. Вместо стъкла се използват специални полимерни пластмаси, издържащи голямо натоварване и издръжливи при удар.

Силовият агрегат е четирилитров, предно разположен, с конфигурация V8 (цилиндрите са разположени на 90°), с мощност около 470 к.с., с ограничители на отворите за въздуха. Трябва да се използва само един двигател за целия сезон, затова фирмите производители ги правят много надеждни и здрави.

Силовото предаване е на задните колела, скоростна кутия – 6-степенна, подредена и стандартна трансмисия, чийто доставчик е един и промени не са разрешени.

Окачването е независимо на четирите колела и регулируеми газови амортисьори.

Спирачната система е с карбонови дискове, двойно вентилирани. Могат да се настройват по време на състезание от пилота.

Гуми: предни – 265/660-R 18 цола, задни – 280/660-R 18 цола.

Размери на болида: дължина 4800 mm, ширина 1850 mm, височина 1200 mm, еднакви за всички участници.

Вградени в купето пневматични крикове, при пит-стоп механикът включва отвън на купето шланг в специално отверстие и подава сгъстен въздух към повдигащите крикове и машината се повдига.

Бивши пилоти от Формула 1, участвали и участващи в DTM 
 Мика Хакинен – Мерцедес-Бенц АМГ, двукратен световен шампион от Формула 1
 Жан Алези – Мерцедес-Бенц АМГ
 Хайнц-Харолд Френцен – Опел Вектра
 Бернд Шнайдер – Мерцедес-Бенц АМГ
 Ралф Шумахер – Мерцедес-Бенц АМГ
 Тимо Глок – БМВ М3 ДТМ
 Витали Петров – Мерцедес-Бенц АМГ

Шампионите от DTM

Болиди участници за 2013 
 Mercedes-Benz
 Audi
 BMW

Вижте също 
 WTCC

Външни препратки 

 Официален сайт

Автомобилен спорт в Германия
Автомобилни състезания
Баден-Вюртемберг